KOMISIJAS REGULA (ES) 2020/1633

(2020. gada 27. oktobris),

ar ko attiecībā uz azinfosmetila, bentazona, dimetomorfa, fludioksonila, flufenoksurona, oksadiazona, fozalona, piraklostrobīna, repelentu (taleļļas) un teflubenzurona maksimālajiem atlieku līmeņiem noteiktos produktos vai uz tiem groza Eiropas Parlamenta un Padomes Regulas (EK) Nr. 396/2005 II, III, IV un V pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 396/2005 (2005. gada 23. februāris), ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu, 18. panta 1. punkta b) apakšpunktu un 49. panta 2. punktu,

tā kā:

(1) Bentazona, dimetomorfa, fludioksonila, piraklostrobīna un teflubenzurona maksimālie atlieku līmeņi (MAL) ir noteikti Regulas (EK) Nr. 396/2005 II pielikumā. Azinfosmetila MAL tika noteikti minētās regulas II pielikumā un III pielikuma B daļā. Flufenoksurona, oksadiazona un fozalona MAL tika noteikti minētās regulas III pielikuma A daļā. Repelenti (taleļļa) tika iekļauti minētās regulas IV pielikumā.

(2) Sakarā ar procedūru, kurā piešķir atļauju darbīgo vielu bentazonu saturoša augu aizsardzības līdzekļa izmantošanai uz kartupeļiem, puraviem, zāļu tējām no lapām un garšaugiem, magoņu sēklām un sojas pupām, saskaņā ar Regulas (EK) Nr. 396/2005 6. panta 1. punktu tika iesniegts pieteikums grozīt spēkā esošos MAL.

(3) Kas attiecas uz dimetomorfu, šāds pieteikums tika iesniegts attiecībā uz kazenēm un avenēm. Kas attiecas uz fludioksonilu, šāds pieteikums tika iesniegts attiecībā uz zemenēm, rabarberiem, linsēklām, sezama seklām, rapšu sēklām, sinepju sēklām, gurķenes sēklām, sējas idras sēklām un kaņepju sēklām. Kas attiecas uz piraklostrobīnu, šāds pieteikums tika iesniegts attiecībā uz galda vīnogām, cukurkukurūzu un kafijas pupiņām. Kas attiecas uz teflubenzuronu, šāds pieteikums tika iesniegts attiecībā uz āboliem, Briseles kāpostiem un galviņkāpostiem.

(4) Attiecīgās dalībvalstis novērtēja minētos pieteikumus saskaņā ar Regulas (EK) Nr. 396/2005 8. pantu un pārsūtīja Komisijai novērtēšanas ziņojumus.

(5) Eiropas Pārtikas nekaitīguma iestāde (“Iestāde”) pieteikumus un novērtēšanas ziņojumus novērtēja, īpaši izskatot riskus patērētājam un attiecīgos gadījumos dzīvniekiem, un sniedza pamatotus atzinumus par ierosinātajiem MAL (2). Iestāde minētos atzinumus nosūtīja pieteikumu iesniedzējiem, Komisijai un dalībvalstīm un tos publiskoja.

(6) Kas attiecas uz bentazonu, pieteikuma iesniedzējs iesniedza informāciju, kura laikā nebija pieejama laikā, tika veikta pārskatīšana saskaņā ar Regulas (EK) Nr. 396/2005 12. pantu. Minētā informācija attiecas uz atlieku noteikšanas izmēģinājumiem, analītiskajām metodēm, stabilitāti uzglabāšanā un pētījumu par barošanu. Ņemot vērā jauno informāciju, Iestāde ieteica samazināt kartupeļiem un dzīvnieku izcelsmes produktiem noteiktos MAL un paaugstināt MAL zāļu tējām no lapām un garšaugiem. Kas attiecas uz puraviem, trūkstošā informācija par atlieku noteikšanas izmēģinājumiem netika izsniegta. Tāpēc ir lietderīgi puraviem noteikto MAL svītrot no Regulas (EK) Nr. 396/2005 II pielikuma.

(7) Kas attiecas uz dimetomorfu, pieteikuma iesniedzējs šādu iepriekš nepieejamu informāciju iesniedza par atlieku noteikšanas izmēģinājumiem. Ņemot vērā jauno informāciju, Iestāde ieteica kazenēm un avenēm noteiktos MAL samazināt līdz relevantajai noteikšanas robežai (NR).

(8) Kas attiecas uz fludioksonilu, pieteikuma iesniedzējs šādu iepriekš nepieejamu informāciju iesniedza par atlieku noteikšanas izmēģinājumiem un pētījumu par barošanu. Ņemot vērā jauno informāciju, Iestāde ieteica zināmiem dzīvnieku izcelsmes produktiem noteiktos MAL samazināt līdz relevantajai NR

(9) Kas attiecas uz piraklostrobīnu, pieteikuma iesniedzējs šādu iepriekš nepieejamu informāciju iesniedza par atlieku noteikšanas izmēģinājumiem un analītiskajām metodēm. Ņemot vērā jauno informāciju, Iestāde par uzņemto daudzumu konstatēja bažas, kas saistītas ar minētās darbīgās vielas izmantojumu uz galda vīnogām. Lai ziņotu par iespējamām rezerves labām lauksaimniecības praksēm (GAP), kas neradītu nepieļaujamu risku patērētājiem, tika aptaujātas dalībvalstis. Dalībvalstis identificēja rezerves GAP attiecībā uz galda vīnogām, kurām būtu jānosaka šāds MAL: 0,3 mg/kg.

(10) Kas attiecas uz teflubenzuronu, pieteikuma iesniedzējs šādu iepriekš nepieejamu informāciju iesniedza par hidrolīzi, metabolismu un analītiskajām metodēm. Ņemot vērā jauno informāciju, Iestāde ieteica dzīvnieku izcelsmes produktiem noteiktos MAL samazināt līdz relevantajai NR.

(11) Attiecībā uz visiem pārējiem pieteikumiem Iestāde secināja, ka visas prasības par datiem ir izpildītas un, balstoties uz patērētāju eksponētības novērtējumu, kas sagatavots par 27 konkrētām Eiropas patērētāju grupām, pieteikumu iesniedzēju pieprasītie MAL grozījumi patērētāju drošības ziņā ir pieņemami. Iestāde ņēma vērā jaunākos datus par minēto vielu toksikoloģiskajām īpašībām. Ne mūžilga eksponētība šīm vielām, kas rodas, uzturā lietojot visus pārtikas produktus, kuros varētu būt šīs vielas, ne īslaicīga eksponētība, kas rodas, uzturā lietojot daudz attiecīgo produktu, neliecina par risku pārsniegt pieņemamo diennakts devu vai akūto references devu.

(12) Darbīgās vielas azinfosmetila apstiprinājuma termiņš beidzās 2007. gada 1. janvārī (3). Darbīgā viela flufenoksurons ar Komisijas Īstenošanas regulu (ES) Nr. 942/2011 (4) netika apstiprināta. Darbīgās vielas oksadiazona apstiprinājuma termiņš beidzās 2018. gada 31. decembrī (5). Darbīgā viela fozalons ar Komisijas Lēmumu 2006/1010/EK (6) netika apstiprināta. Darbīgās vielas taleļļas apstiprinājums tika atsaukts ar Komisijas Īstenošanas regulu (ES) 2017/1125 (7). Darbīgās vielas neapstrādātas taleļļas tika atsaukts ar Komisijas Īstenošanas regulu (ES) 2017/1186 (8).

(13) Visas spēkā esošās tādu augu aizsardzības līdzekļu atļaujas, kuri satur minētās darbīgās vielas, ir atceltas. Tāpēc spēkā esošos Regulas (EK) Nr. 396/2005 II un III pielikumā noteiktos minēto vielu MAL — izņemot tējā esoša flufenoksurona MAL, kurš ir drošs patērētājiem (9) un atbilst no Japānas saņemtam importa pielaides pieprasījumam, kā arī izņemot MAL, kas noteikti garšvielās esošam azinfosmetilam un fozalonam, kuru MAL atbilst Kodeksā minētajiem MAL, kas noteikti, pamatojoties uz monitoringa datiem noteiktajiem līmeņiem, un kuri ar uzturu tiek uzņemti īpaši zemā devā (10) — ir lietderīgi svītrot saskaņā ar minētās regulas 17. pantu saistībā ar tās 14. panta 1. punkta a) apakšpunktu. Kas attiecas uz repelentiem (taleļļu), ir lietderīgi ierakstu no Regulas (EK) Nr. 396/2005 IV pielikuma svītrot un minētās vielas standartvērtības saskaņā ar minētās regulas 18. panta 1. punkta b) apakšpunktu norādīt V pielikumā.

(14) Par vajadzību atsevišķas NR koriģēt Komisija apspriedās ar Eiropas Savienības references laboratorijām. Laboratorijas secināja, ka attiecībā uz atsevišķiem produktiem tehnikas attīstība ļauj noteikt zemākas NR. Sākotnējās vērtības minētajām darbīgajām vielām, kurām visi MAL būtu jāsamazina līdz attiecīgajai NR, būtu jānorāda V pielikuma sarakstā saskaņā ar Regulas (EK) Nr. 396/2005 18. panta 1. punkta b) apakšpunktu.

(15) Par jaunajiem MAL notika apspriedes ar Savienības tirdzniecības partneriem Pasaules tirdzniecības organizācijā, un to komentāri ir ņemti vērā.

(16) Tādēļ būtu attiecīgi jāgroza Regula (EK) Nr. 396/2005.

(17) Lai nodrošinātu, ka normāli norisinās produktu tirdzniecība, pārstrāde un patēriņš, attiecībā uz produktiem, kas ražoti pirms attiecīgo MAL grozīšanas un par ko informācija liecina, ka tiek saglabāts augsts patērētāju aizsardzības līmenis, šajā regulā būtu jāparedz pārejas pasākumi.

(18) Pirms grozīto MAL piemērošanas būtu jāparedz pietiekami ilgs laiks, lai dalībvalstis, trešās valstis un pārtikas apritē iesaistītie operatori varētu sagatavoties jauno no MAL grozījumiem izrietošo prasību izpildei.

(19) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 396/2005 II, III, IV un V pielikumu groza saskaņā ar šīs regulas pielikumu.

2. pants Regula (EK) Nr. 396/2005 tās redakcijā pirms grozījumiem, kas izdarīti ar šo regulu, joprojām tiks piemērota produktiem, kuri Savienībā ražoti vai tajā importēti pirms 2021. gada 25. maija, izņemot piraklostrobīnu galda vīnogās un repelentus (taleļļu) visos produktos.

3. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. To piemēro no 2021. gada 25. maija.

Šī regula uzliek saistības kopumā un ir tieši piemērojama visās dalībvalstīs. Briselē, 2020. gada 27. oktobrī Komisijas vārdā — priekšsēdētāja Ursula VON DER LEYEN

(1) OV L 70, 16.3.2005., 1. lpp.

2

Tiešsaistē pieejamie

EFSA

zinātniskie ziņojumi: http://www.efsa.europa.eu:

Reasoned opinion on the evaluation of confirmatory data following the Article 12 MRL review for bentazone. EFSA Journal 2019;17(5):5704.

Reasoned opinion on the modification of the existing maximum residue levels for bentazone in soyabeans and poppy seeds. EFSA Journal 2019;17(7):5798.

Reasoned opinion on the evaluation of confirmatory data following the Article 12 MRL review for dimethomorph. EFSA Journal 2018;16(10):5433.

Reasoned opinion on the modification of the existing maximum residue levels for fludioxonil in rhubarbs. EFSA Journal 2019;17(9):5815.

Reasoned opinion on the evaluation of confirmatory data following the Article 12 MRL review for fludioxonil. EFSA Journal 2019;17(9):5812.

Reasoned opinion on the modification of the existing maximum residue levels for fludioxonil in certain oilseeds. EFSA Journal 2020;18(1):5994.

Reasoned opinion on the modification of the existing maximum residue level for pyraclostrobin in sweet corn. EFSA Journal 2019;17(10):5841.

Reasoned opinion on the evaluation of confirmatory data following the Article 12 MRL review for pyraclostrobin. EFSA Journal 2018;16(11):5472.

Reasoned opinion on the evaluation of confirmatory data following the Article 12 MRL review for teflubenzuron. EFSA Journal 2018;16(10):5427.

(3) Komisijas Regula (EK) Nr. 1335/2005 (2005. gada 12. augusts), ar ko groza Regulu (EK) Nr. 2076/2002 un Lēmumus 2002/928/EK, 2004/129/EK, 2004/140/EK, 2004/247/EK un 2005/303/EK attiecībā uz Padomes Direktīvas 91/414/EEK 8. panta 2. punktā minēto laikposmu un atsevišķu šīs direktīvas I pielikumā neiekļauto vielu turpmāku izmantošanu (OV L 211, 13.8.2005., 6. lpp.).

(4) Komisijas Īstenošanas regula (ES) Nr. 942/2011 (2011. gada 22. septembris) par darbīgās vielas flufenoksurona neapstiprināšanu, ievērojot Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū, un par grozījumiem Komisijas Lēmumā 2008/934/EK (OV L 246, 23.9.2011., 13. lpp.).

(5) Komisijas Direktīva 2008/69/EK (2008. gada 1. jūlijs), ar ko groza Padomes Direktīvu 91/414/EEK, lai tajā kā darbīgo vielu iekļautu klofentezīnu, dikambu, difenokonazolu, diflubenzuronu, imazakvīnu, lenacilu, oksadiazonu, piklorāmu un piriproksifēnu (OV L 172, 2.7.2008., 9. lpp.).

(6) Komisijas Lēmums 2006/1010/EK (2006. gada 22. decembris) par fozalona neiekļaušanu Padomes Direktīvas 91/414/EEK I pielikumā un tādu augu aizsardzības līdzekļu atļauju atsaukšanu, kuros ir minētā viela (OV L 379, 28.12.2006., 127. lpp.).

(7) Komisijas Īstenošanas regula (ES) 2017/1125 (2017. gada 22. jūnijs), ar ko atsauc darbīgās vielas dzīvnieku vai augu izcelsmes repelentu (pēc smaržas) / taleļļas darvas apstiprinājumu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un groza Komisijas Īstenošanas regulu (ES) Nr. 540/2011 (OV L 163, 24.6.2017., 10. lpp.).

(8) Komisijas Īstenošanas regula (ES) 2017/1186 (2017. gada 3. jūlijs), ar ko atsauc darbīgās vielas dzīvnieku vai augu izcelsmes repelentu (pēc smaržas)/neapstrādātas taleļļas apstiprinājumu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un groza Komisijas Īstenošanas regulu (ES) Nr. 540/2011 (OV L 171, 4.7.2017., 131. lpp.).

(9) Reasoned opinion on the modification of the existing MRL for flufenoxuron in tea (dried leaves and stalks, fermented of Camellia sinensis). EFSA zinātniskais ziņojums (2009. g.) 267.

(10) http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-51%252FREPORT%252FFinal%252520Report%252FREP19_PRe.pdf.

Report of the 51st session of the Codex Committee on Pesticide Residues. Appendix III. Macao SAR, P.R. Ķīna, 2019. gada 8.–13. aprīlis.